О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ УГОВОРА

Разлози за потврђивањe Уговора о гаранцији (Обнова теретног возног парка Србије) између Републике Србије и Европске банке за обнову и развој, потписаног 23. новембра 2022. године у Београду (у даљем тексту: Уговор о гаранцији), садржани су у чињеници да је Европска банка за обнову и развој одобрила зајам од 43.000.000 евра Акционарском друштву за железнички превоз робе ,,Србија Карго”, Београд (у даљем тексту: Србија Карго а.д.), као зајмопримцу, према Уговору о зајму (Обнова теретног возног парка Србије) између Србија Карго а.д. и Европске банке за обнову и развој, који је такође потписан 23. новембра 2022. године (у даљем тексту: Уговор о зајму), уз услов да Република Србија гарантује за обавезе зајмопримцa.

Према одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) Народна скупштина, између осталог, одлучује о давању гаранција, као и непосредном преузимању обавеза у својству дужника по основу дате гаранције.

Такође, Народна скупштина потврђује Уговор о гаранцији, као међународни уговор, у складу са одредбама члана 14. став 1. Закона о закључивању и извршавању међународних уговора („Службени гласник РС”, број 32/13).

Законом о буџету Републике Србије за 2022. годину („Службени гласник РС”, бр. 110/21 и 125/22), предвиђено је давање гаранције Републике Србије Европској банци за обнову и развој (у даљем тексту: Банка) у износу до 43.000.000 евра по основу задужења Србија Карго а.д, као зајмопримца, за финансирање набавке и реконструкције возних средстава, што се односи на Пројекат обнове теретног возног парка Србије (у даљем тексту: Пројекат), а то је био и правни основ за закључивање кредитног аранжмана и давање државне гаранције у оквиру лимита утврђеног законом којим се уређује буџет Републике Србије.

У циљу побољшања квалитета и обима услуге транспорта робе на мрежи и подржавања модалног преласка са друмског на теретни железнички транспорт, средствима кредита ће се финансирати набавка савремених дизел магистралних и ранжирних локомотива, теретних вагона, ремонт вагона, услуге консултаната за подршку Јединици за спровођење пројекта (у даљем тексту: ЈСП) и надзор, као и замена застарелих возних средстава која су у употреби иако је истекао век њиховог трајања.

Сврха Пројекта је да се изврши набавка приближно четири дизел локомотиве за вучу теретних возова, око шест дизел локомотива за маневрисање, оправка приближно 1250 теретних кола и набавка око 50 теретних кола серије С за превоз контејнера. Дате су процењене количине за набавку јер ће њихов број зависити од тржишних цена у време спровођења тендера.

Пројекат се састоји из следећих делова, с тим да ти делови подлежу модификацијама о којима се Банка и Зајмопримац повремено могу договорити:

Део А: Набавка око четири дизел локомотиве за вучу теретних возова, приближно шест дизел локомотива за маневрисање, оправка процењена на око 1250 теретних кола и набавка процењена на око 50 теретних кола;

Део Б: консултанти за ЈСП и надзор;

Део Ц: накнаде;

Део Д: програм техничке помоћи који ће се финансирати из донаторских средстава за техничку помоћ које Банка треба да прибави, а који треба да укључи:

• Део Д-1: међународне или локалне консултанте за подршку Зајмопримцу у имплементацији Акционог плана за корпоративно управљање;

• Део Д-2: међународне или локалне консултанте за подршку Зајмопримцу у имплементацији Акционог плана за животну средину и социјална питања (оцена заштите здравља и безбедности на раду у вези са исклизнућима);

• Део Д-3: саветника зајмодавца за праћење како би се осигурала благовремена и повољна имплементација Пројекта и усаглашеност са EBRD-овим Правилима и политикама за набавке Банке.

Планирано је да Пројекат буде завршен до 31. децембра 2026. године.

Очекивани транзициони утицај пројекта укључује добро вођени и инклузивни квалитет кроз побољшања у корпоративном управљању који се решава кроз Aкциони план за корпоративно управљање, који је саставни део Уговора о зајму, као и путем развоја препорука политике о побољшаним приступима развоја вештина у целом железничком сектору.

Штавише, Пројекат ће довести до уштеде еквивалента од 5397 тона угљен-диоксида (CO2) годишње као резултат модалног преласка са друмског на теретни железнички транспорт, односно омогућавањем модалног преласка са друмског на теретни железнички транспорт и заменом старих неефикасних вагона и локомотива, Пројекат ће позитивно утицати на животну средину у смислу смањена емисија угљен-диоксида.

Према одредбама Стандардних услова пословања Банке од 5. новембра 2021. године, које Банка примењује у својој пословној политици и пракси, односно приликом одобравања зајмова клијентима уз државну гаранцију, предложени су следећи финансијски услови за финансирање Пројекта:

* износ задужења 43.000.000 евра;
* период расположивости зајма у трајању од четири године од датума ступања на снагу уговора о зајму или неки каснији датум који Банка може да одреди и о томе обавести Зајмопримца и гаранта;
* датуми плаћања обавеза које доспевају по основу камате, провизије на неповучена средства и главнице су 20. април и 20. октобар сваке године;
* очекивани рок за завршетак Пројекта је 31. децембар 2026. године;
* исплата средстава зајма у траншама, чији је минимални износ 300.000 евра;
* период доспећа зајма до 15 година, укључујући период почека до четири године;
* зајмопримац зајам отплаћује у 22 полугодишње рате, при чему први датум отплате главнице следи одмах иза четврте годишњице од датума потписивања Уговора о зајму, а последњи датум је дефинисан као 20. октобар 2037. године;
* примена варијабилне каматне стопе уз могућност да Зајмопримац одабере да плати камату по фиксној каматној стопи на цео или било који део зајма који у том тренутку буде неотплаћен;
* предвиђена могућност превремене отплате, као и отказивања зајма у минималном износу од 2.000.000 евра;
* провизија која се плаћа Банци за неискоришћени део зајма је 0,5% годишње;
* приступна накнада која се једнократно плаћа Банци из средстава зајма у износу од 1% (430.000 евра) од износа главнице зајма.

Уговором о гаранцији предвиђено је да Република Србија безусловно гарантује, као примарни дужник, а не само као гарант, уредно и благовремено плаћање свих доспелих износа и извршавање преузетих обавеза Зајмопримца у складу са Уговором о зајму.

Поред средства зајма у износу од 43.000.000 евра, за финансирање Пројекта, обезбеђена је и техничка помоћ из донаторских средстава, како следи:

• помоћ за спровођење побољшања корпоративног управљања, укључујући специјализоване консултанте/правне консултанте за корпоративно управљање, до 74.500 евра,

• саветник кредитора за праћење како би се осигурало благовремено и исплативо спровођење Пројекта и усклађеност са Политикама и правилима набавки Банке, до 150.000 евра,

• процена здравља и безбедности на раду којом ће се сагледавати технолошке и организационе мере које могу помоћи у спречавању или ублажавању последица у случају искакања из шина. Процена ће обезбедити независан преглед ризика и дати препоруке, до 20.000 евра.

Поред већ наведеног, Пројекат ће подржати развој теретног железничког саобраћаја у Србији кроз модернизацију вагона и локомотива. Очекује се да ће Пројекат значајно утицати на квалитет услуга Србија Карго а.д, њихову конкурентност, квалитет вагона и локомотива, као и на раст и развој железничог теретног саобраћаја генерално.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Уговора о гаранцији (Обнова теретног возног парка Србије) између Републике Србије и Европске банке за обнову и развој, потписаног у Београду, 23. новембра 2022. године, у оригиналу на енглеском језику.

Одредба члана 2. Предлога закона садржи текст Уговора о гаранцији (Обнова теретног возног парка Србије) између Републике Србије и Европске банке за обнову и развој, у оригиналу на енглеском језику и преводу на српски језик.

У члану 3. Предлога закона уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.